กรมการข้าว เตรียมจ่ายเงินอุดหนุนเกษตรกรกลุ่มอินทรีย์
นายอาชว์ชัยชาญ เลี้ยงประยูร อธิบดีกรมการข้าว เปิดเผยถึงผลการดำเนินงานของโครงการส่งเสริมการผลิตข้าวอินทรีย์ว่า ปัจจุบันมีเกษตรกรได้รับการรับรองมาตรฐานการผลิตข้าวอินทรีย์แล้ว 2,259 กลุ่ม 43,399 ราย 466,646. ไร่ และคาดว่าจะมีเกษตรกรที่จะได้รับการรับรองมาตรฐานข้าวอินทรีย์เพิ่มขึ้นในปี 2565 จำนวน 2,394 กลุ่ม 50,442 ราย 377,933.25 ไร่ โดยในปี 2560 - 2564 กรมการข้าว จะต้องจ่ายเงินอุดหนุนเป็นจำนวนกว่า 7,418 ล้านบาท ซึ่งกรมการข้าวได้จ่ายเงินอุดหนุนให้แก่เกษตรกรที่ผ่านเกณฑ์การประเมินและมีสิทธิ์ได้รับเงินอุดหนุนไปแล้ว ในส่วนของปี 2562 นั้น เดิมจะมีเกษตรกรที่จะได้รับเงินอุดหนุนทั้งหมดคิดเป็นจำนวน 2,122 ล้านบาท โดยกรมการข้าวได้ดำเนินการจ่ายเงินอุดหนุนให้แก่เกษตรกรไปแล้ว ซึ่งยังเหลือจำนวนเงินที่ยังต้องจ่ายให้เกษตรกรอีก 917 ล้านบาท โดยเงินจำนวนดังกล่าวจะมีการจ่ายให้เกษตรกร แบ่งเป็น 2 ส่วนคือ งบประมาณที่กรมการข้าวได้รับการจัดสรรมาแล้วจำนวน 47 ล้านบาท ซึ่งขณะนี้อยู่ในช่วงรอให้สำนักงบประมาณอนุมัติเปลี่ยนแปลงปรับแผนการใช้จ่ายจากงบดำเนินงาน ไปเป็นงบใช้จ่ายเงินอุดหนุนให้กับเกษตรกร ซึ่งหากได้รับการอนุมัติจากสำนักงบประมาณแล้ว กรมการข้าวจะนำเงินในส่วนนี้ไปจ่ายให้เกษตรกรไปพลางก่อน  งบประมาณที่มาจากงบกลางรายการเงินสำรองจ่ายเพื่อกรณีฉุกเฉิน หรือจำเป็นปี พ.ศ. 2564 โดยในขณะนี้อยู่ในขั้นตอนรอให้ทางคณะรัฐมนตรีพิจารณาอนุมัติขอใช้งบประมาณ ซึ่งหากได้รับอนุมัติจากคณะรัฐมนตรีแล้ว กรมการข้าวจะเร่งดำเนินการจ่ายเงินอุดหนุนในส่วนที่เหลือให้กับเกษตรกรให้ครบตามจำนวน นอกจากนั้นในปี 2563 กรมการข้าวต้องจ่ายเงินอุดหนุนให้เกษตรกร จำนวน 2,239 ล้านบาท โดยจะใช้งบประมาณปี 2565 และงบที่จะต้องขอเพิ่มเติมต่อไปขณะที่ นายณราวุฒิ ปิยโชติสกุลชัย ผู้อำนวยการกองพัฒนาผลิตภัณฑ์ข้าว เปิดเผยว่า กรมการข้าวได้ดำเนินการโครงการคู่ขนาน เพื่อให้เกษตรกรสามารถผลิตข้าวที่มีคุณภาพตามมาตรฐาน มีตลาดรองรับ ทั้งในและต่างประเทศ สามารถพึ่งพาตนเองได้อย่างยั่งยืน ซึ่งกานเชื่อมโยงตลาดส่งออกข้าวอินทรีย์ไปต่างประเทศ ปี 2563/64 ที่ได้รับการจัดสรรโควตาโดย EU ในการส่งออกข้าวไปสหภาพยุโรปให้ผู้ประกอบการค้าข้าวที่เข้าร่วมโครงการฯ จากกระทรวงพาณิชย์ จำนวน 1,700 ตัน